Na osnovu člana 14. stav 3. Zakona o privatnom obezbeđenju („Službeni glasnik RS”, br. 104/13, 42/15 i 87/18),

Ministar unutrašnjih poslova, uz saglasnost ministra finansija, donosi

**PRAVILNIK**

**o stručnom ispitu za vršenje poslova privatnog obezbeđenja i redarske službe**

"Službeni glasnik RS", broj 74 od 18. oktobra 2019.

Član 1.

Ovim pravilnikom uređuje se organizovanje, sprovođenje i način polaganja stručnog ispita za vršenje poslova privatnog obezbeđenja i redarske službe (u dalјem tekstu: stručni ispit).

Član 2.

Stručni ispit organizuje i sprovodi Ministarstvo unutrašnjih poslova (u dalјem tekstu: Ministarstvo).

Član 3.

Na stručnom ispitu vrši se provera obučenosti kandidata za obavlјanje poslova privatnog obezbeđenja i redarske službe po programima obuke za vršenje poslova:

1) procene rizika u zaštiti lica, imovine i poslovanja;

2) fizičko-tehničke zaštite;

3) redarske službe;

4) planiranja, projektovanja i nadzora nad izvođenjem sistema tehničke zaštite;

5) montaže, puštanja u rad, održavanja sistema tehničke zaštite i obuke korisnika.

Član 4.

Ministarstvo obrazuje jednu ili više komisija koje sprovode stručni ispit.

Rešenjem o obrazovanju Komisije uređuje se rad Komisije, imenuju se predsednik Komisije, zamenik predsednika, sekretari i članovi Komisije.

Član 5.

Članovi Komisije moraju imati najmanje sledeće obrazovanje, i to:

1) za sprovođenje ispita iz člana 3. tač. 1‒3) ovog pravilnika ‒ najmanje visoko obrazovanje na studijama u obimu od 240 ESPB bodova iz oblasti bezbednosti, ekonomskih ili pravnih nauka;

2) za sprovođenje ispita iz člana 3. tač. 4) i 5) ovog pravilnika ‒ najmanje visoko obrazovanje na studijama u obimu od 240 ESPB bodova iz oblasti tehničko-tehnoloških nauka.

Stručni ispit u delu tematske oblasti „Požar” sprovodi član Komisije sa položenim stručnim ispitom iz oblasti zaštite od požara.

Stručni ispit u delu tematske oblasti „Prva pomoć” sprovodi član Komisije sa visokim obrazovanjem iz oblasti medicinskih nauka ili uverenjem o stručnoj osposoblјenosti u skladu sa propisima kojima se uređuje Crveni krst Srbije.

Stručni ispit u delu tematske oblasti „Obuka u primeni sredstava prinude i tehnika samoodbrane” sprovodi član Komisije koji ima najmanje pet godina radnog iskustva na poslovima ovlašćenog službenog lica i dobro poznavanje operativno-policijskih veština.

Član 6.

Radom Komisije rukovodi predsednik, a za vreme njegovog odsustva te poslove vrši zamenik predsednika.

Stručne i administrativne poslove za potrebe Komisije obavlјa sekretar Komisije.

Član 7.

Komisija sprovodi stručni ispit u sastavu od:

1) tri člana za sprovođenje stručnog ispita iz člana 3. tač. 1), 4) i 5) ovog pravilnika;

2) četiri člana za sprovođenje stručnog ispita iz člana 3. tačka 3) ovog pravilnika;

3) pet članova za sprovođenje stručnog ispita iz člana 3. tačka 2) ovog pravilnika.

Član 8.

Polaganje ispita, po pravilu, organizuje se u Ministarstvu.

Izuzetno, polaganje ispita može se sprovesti u prostorijama pravnog lica, preduzetnika i školske ustanove (u dalјem tekstu: organizator) koje je sprovelo obuku fizičkih lica za vršenje poslova privatnog obezbeđenja, na njihov predlog.

Član 9.

Predsednik Komisije utvrđuje sastav Komisije po svakom pojedinačnom predmetu i terminu polaganja stručnog ispita, kao i vreme i mesto njegovog održavanja.

Sekretar Komisije, pre početka polaganja stručnog ispita, uvidom u ličnu kartu ili drugu javnu ispravu sa fotografijom, utvrđuje identitet kandidata i upoznaje ga sa načinom polaganja ispita.

Član 10.

Kandidat prijavu za polaganje stručnog ispita podnosi Ministarstvu, preko policijske uprave po mestu prebivališta kandidata ili preko organizatora.

Uz prijavu za polaganje stručnog ispita prilaže se potvrda o obučenosti ili javne isprave kojima se dokazuje ispunjenost uslova za polaganje stručnog ispita i dokaz o uplaćenom iznosu na ime troškova organizovanja i sprovođenja stručnog ispita (taksa).

Prijava za polaganje stručnog ispita (Obrazac 1), odštampana je uz ovaj pravilnik i čini njegov sastavni deo.

Član 11.

Nakon prijema Prijave sa svom potrebnom dokumentacijom propisanom ovim pravilnikom, Komisija obaveštava organizatora ili kandidata o datumu, vremenu i mestu polaganja stručnog ispita.

Član 12.

Ispit se polaže po pravilu usmeno.

Usmeno ispitivanje sastoji se od polaganja ispitnih predmeta pred članom Komisije imenovanim za određeni predmet.

Kada je to potrebno radi provere znanja kandidata ispitivač može odlučiti da kandidat dobijeno pitanje ili deo pitanja izradi pismenim putem u traženom obliku (nacrt, šema, skica, izveštaj, i dr.).

Ispit iz člana 3. tač. 2) i 3) ovog pravilnika polaže se usmeno i praktično.

Svaki kandidat iz tri grupe ispitnih pitanja izvlači pred Komisijom po jedno ispitno pitanje.

Kandidat za usmeni deo ispita izvlači ukupno tri pitanja.

Ispitivač može kandidatu postaviti i jedno ili više dodatnih pitanja kada je to potrebno radi provere njegovog znanja.

Praktični deo ispita iz prve pomoći i primene sredstava prinude i tehnika samoodbrane sprovodi se izvođenjem praktičnih pokaznih vežbi.

Član 13.

Konačna ocena na stručnom ispitu može biti „položio”, ili ,,nije položio”.

Kandidat je položio stručni ispit ako je na ispitu za svako ispitno pitanje dobio ocenu „položio”.

Ako kandidat dobije ocenu „nije položio” iz jedne ili dve oblasti, može ponovo polagati ispit samo iz te oblasti.

Ako kandidat ne položi popravni ispit u dva uzastopna roka, upućuje se na ponovno polaganje stručnog ispita u celini.

Kandidatu koji je položio stručni ispit Komisija izdaje Uverenje o položenom stručnom ispitu (Obrazac 2), koji je odštampan uz ovaj pravilnik i koji čini njegov sastavni deo.

Član 14.

Ako kandidat bez opravdanog razloga ne pristupi polaganju stručnog ispita ili odustane od započetog polaganja, smatra se da nije položio stručni ispit.

Polaganje stručnog ispita ili ponovno polaganje stručnog ispita može se odložiti najduže 90 dana na pismeni zahtev kandidata, zbog bolesti ili drugih opravdanih razloga.

Opravdanim razlogom iz stava 2. ovog člana smatra se smrt ili teža bolest člana uže porodice kao i druge nepredviđene okolnosti zbog kojih kandidat ne može da pristupi polaganju stručnog ispita.

O opravdanosti razloga za odlaganje stručnog ispita u vezi sa dugim nepredviđenim okolnostima odlučuje Komisija i o svojoj odluci obaveštava kandidata.

Član 15.

O polaganju stručnog ispita vodi se Zapisnik o polaganju stručnog ispita za vršenje poslova privatnog obezbeđenja i redarske službe (Obrazac 3), koji je odštampan uz ovaj pravilnik i čini njegov sastavni deo.

U zapisnik se unose sledeći podaci:

1) datum i mesto održavanja stručnog ispita;

2) lični podaci o kandidatu;

3) sastav Komisije;

4) pitanja postavlјena kandidatu;

5) ocena kandidata na stručnom ispitu.

Zapisnik potpisuju predsednik i članovi Komisije koji su učestvovali u sprovođenju ispita.

Član 16.

Ispiti za koje je podneta prijava za polaganje i koji do dana stupanja na snagu ovog pravilnika nisu okončani, okončaće se po propisima koji su važili do njegovog stupanja na snagu.

Član 17.

Danom stupanja na snagu ovog pravilnika prestaje da važi Pravilnik o načinu polaganja stručnog ispita za vršenje poslova privatnog obezbeđenja, visini troškova organizovanja i sprovođenja ispita i sadržini i načinu vođenja evidencija („Službeni glasnik RS”, broj 28/15).

Član 18.

Ovaj pravilnik stupa na snagu osmog dana od dana objavlјivanja u „Službenom glasniku Republike Srbije”.

Broj 01-9416/19-6

U Beogradu, 14. oktobra 2019. godine

Ministar,

dr **Nebojša Stefanović,** s.r.

Prilozi

[Obrazac 1 - Prijava za polaganje stručnog ispita](http://www.pravno-informacioni-sistem.rs/SlGlasnikPortal/prilozi/prilog1.html&doctype=reg&x-filename=true&regactid=429179)

[Obrazac 2 - Uverenje o položenom stručnom ispitu](http://www.pravno-informacioni-sistem.rs/SlGlasnikPortal/prilozi/prilog2.html&doctype=reg&x-filename=true&regactid=429179)

[Obrazac 3 - Zapisnik o polaganju stručnog ispita za vršenje poslova provatnog obezbeđenja i redarske službe](http://www.pravno-informacioni-sistem.rs/SlGlasnikPortal/prilozi/prilog3.html&doctype=reg&x-filename=true&regactid=429179)